Venäjä perustaa kansalliskaartin taistelemaan terrorismia ja järjestäytynyttä rikollisuutta vastaan, Venäjän presidentti Vladimir Putin kertoi tiistaina.

– Päätös on tehty, perustamme uuden toimeenpanovaltaa käyttävän valtiollisen elimen sisäministeriön erikoisjoukkojen pohjalle, Putin sanoi uutistoimisto Tassin mukaan.

– Perustamme kansalliskaartin, jonka tehtäviin kuuluu taisteleminen terrorismia ja järjestäytynyttä rikollisuutta vastaan ja joka jatkaa Omon- ja Sobr-joukkojen tehtäviä, Putin kertoi tavattuaan sisäministerin ja muita korkeita turvallisuusviranomaisia.

Omon- ja Sobr-joukot ovat Venäjän sisäministeriön alaisuudessa toimivia erikoisjoukkoja.

Lähteet: Reuters, Tass